CELEX: 62008TN0129
Language: da
Date: 2008-03-31 00:00:00
Title: Sag T-129/08: Sag anlagt den 31. marts 2008 — Sahlstedt m.fl. mod Kommissionen

24.5.2008   
            
            
               DA
            
            
               Den Europæiske Unions Tidende
            
            
               C 128/35
            
         Sag anlagt den 31. marts 2008 — Sahlstedt m.fl. mod Kommissionen
   (Sag T-129/08)
   (2008/C 128/75)
   Processprog: finsk
   Parter
   
      Sagsøgere: Markku Sahlstedt (Karkkila, Finland), Juha Kankkunen (Laukaa, Finland), Mikko Tanner (Vihti, Finland), Toini Tanner (Helsinki, Finland), Liisa Tanner (Helsinki, Finland), Eeva Jokinen (Helsinki, Finland), Aili Oksanen (Helsinki, Finland), Olli Tanner (Lohja, Finland), Leena Tanner (Helsinki, Finland), Aila Puttonen (Ristiina, Finland), Risto Tanner (Espoo, Finland), Tom Järvinen (Espoo, Finland), Runo K. Kurko (Espoo, Finland), Maa- ja metsätaloustuottajain keskusliitto MTK ry (Helsinki, Finland), Maataloustuottajain Keskusliiton Säätiö ((Helsinki, Finland) (ved asianajaja K. Marttinen)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den anfægtede beslutning annulleres for så vidt som den vedrører samtlige de deri anførte lokaliteter af fællesskabsbetydning i Republikken Finland.
            
         
               —
            
            
               Hvis ikke Retten anser dette for muligt, annulleres beslutningen subsidiært med hensyn til de i stævningens afsnit 6.2.2.7 konkretiserede lokaliteter af fællesskabsbetydning.
            
         
               —
            
            
               Editionskrav og bevisoptagelse:
               Hvis ikke der allerede på grundlag af de i denne stævning fremlagte beviser gives sagsøgerne medhold i deres hovedpåstande, nedlægges følgende påstande:
               
                           1.
                        
                        
                           Det pålægges Kommissionen for De Europæiske Fællesskaber i cd-rom format at overdrage sagsøgerne oplysninger om de af den anfægtede beslutning berørte lokaliteter, som er omfattet af Finlands forslag til Kommissionen med alt det heri anførte, og som omhandlet i syvende betragtning til beslutningen.
                        
                     
                           2.
                        
                        
                           Det pålægges Kommissionen for De Europæiske Fællesskaber i cd-rom format at overdrage sagsøgerne naturvidenskabelige og andre oplysninger vedrørende samtlige lokaliteter i Republikken Finland, der er berørt af den anfægtede beslutning, som Kommissionen er i besiddelse af, og som er omhandlet i ottende betragtning til beslutningen, samt i papirformat at overdrage dem de kort og oplysninger, der er omhandlet i niende betragtning til beslutningen.
                        
                     
                           3.
                        
                        
                           Det pålægges Kommissionen for De Europæiske Fællesskaber i cd-rom format at overdrage sagsøgerne samtlige sagsakter vedrørende lokaliteter i Republikken Finland, som er udarbejdet i forbindelse med det samarbejde, der er omhandlet i tiende betragtning til den anfægtede beslutning, samt i papirformat at overdrage dem kortene.
                        
                     
                           4.
                        
                        
                           Det pålægges Kommissionen for De Europæiske Fællesskaber at overdrage sagsøgerne udtalelsen fra Habitatudvalget som omhandlet i femtende betragtning til den anfægtede beslutning.
                        
                     
         
               —
            
            
               Kommissionen tilpligtes at betale sagens omkostninger med tillæg af renter i henhold til loven.
            
         Søgsmålsgrunde og væsentligste argumenter
   Sagsøgerne mener, at beslutningen (1) tilsidesætter fællesskabsretten, navnlig habitatdirektivets artikel 3 og 4, samt bilag III hertil, som direktivets artikel 4 henviser til. Tilsidesættelsen af fællesskabsretten støttes på fire væsentlige anbringender:
   
               a)
            
            
               Habitatdirektivet tillader ikke, at beslutninger, som vedrører den oprindelige liste over lokaliteter af fællesskabsbetydning, annulleres gennem nye beslutninger i henhold til nye procedurer og nye begrundelser. Habitatdirektivets procedureregler er også bindende for Kommissionen. En anden fortolkning fører til mangel på retssikkerhed i forhold til nationale gennemførelsesbestemmelser og landbesidderes retsbeskyttelse.
            
         
               b)
            
            
               I henhold til habitatdirektivets artikel 3 er Natura 2000-nettet et sammenhængende europæisk net af særlige bevaringsområder, som ifølge direktivets bestemmelser skal sikres en gunstig bevaringsstatus. Nettets sammenhæng og målet i form af den gunstige bevaringsstatus sikres ved, at artikel 4 i og bilag III til direktivet, som vedrører udvælgelsen af lokaliteterne, i materiel henseende både er bindende for medlemsstaterne og Kommissionen som detaljerede tekniske bestemmelser. Områder kan ikke udpeges til lokaliteter af fællesskabsbetydning, hvis ikke bestemmelserne i begge faser overholdes. På grund af det sammenhængende mål bestående i at sikre en gunstig bevaringsstatus, skal områderne i medlemsstaterne udvælges efter ensartede kriterier i henhold til habitatdirektivets artikel 4 og bilag III hertil.
            
         
               c)
            
            
               Etape 1 (medlemsstatsetapen) og etape 2 (kommissionsetapen) i bilag III udgør en helhed af bindende foranstaltninger. Fremgangsmåden i etape 2 og beslutningen vedrørende lokaliteter af fællesskabsbetydning er ikke i overensstemmelse med habitatdirektivet, hvis ikke forslaget i etap 1 opfylder betingelserne i direktivet.
            
         
               d)
            
            
               I forbindelse med Finlands fremsættelse af forslag til lokaliteter af fællesskabsbetydning i det boreale område blev habitatdirektivets artikel 4 og bestemmelserne vedrørende etape 1 i bilag III ikke overholdt. Eftersom Finlands forslag ved Kommissions beslutning blev antaget uændret og for alle lokaliteter, tilsidesætter Kommissionens beslutning vedrørende lokaliteter af fællesskabsbetydning allerede af denne grund direktivet.
            
         
      (1)  Kommissionens beslutning 2008/24/EF af 12.11.2007 om vedtagelse af første ajourførte liste over lokaliteter af fællesskabsbetydning i det boreale biogeografiske område i henhold til Rådets direktiv 92/43/EØF (EUT L 12, s. 118).